钦定古今图书集成/明伦汇编/官常典/第471卷 > 周铁虎
## 钦定古今图书集成/明伦汇编/官常典/第471卷 > 周铁虎

按《陈书》本传，“铁虎，不知何许人也。梁世南渡，语音伧
重，膂力过人，便马槊。事梁河东王萧誉，以勇敢闻，誉
板为府中兵参军。誉为广州刺史，以铁虎为兴宁令。
誉迁湘州，又为临蒸令。侯景之乱，元帝于荆州遣世
子方等代誉，且以兵临之。誉拒战，大捷。方等死，铁虎
功最，誉委遇甚重。及王僧辩讨誉，于阵获铁虎，僧辩”
命烹之。铁虎呼曰：“侯景未灭，奈何杀壮士？”僧辩奇其
言，乃宥之，还其麾下。及侯景西上，铁虎从僧辩克任
约，获宋子仙，每战皆有功。元帝承制，授仁威将军、潼
州刺史，封沌阳县子，邑三百户。又从僧辩克定京邑，
降谢答仁，平陆纳于湘州。承圣二年，以前后战功，进
爵为侯，增邑并前五百户。仍为散骑常侍，领信义太
守，将军如故。高祖诛僧辩，铁虎率所部降，因复其本
职。徐嗣徽引齐寇渡江，铁虎于板桥浦破其水军，尽
获甲仗船舸。又攻历阳，袭齐寇步营，并皆克捷。嗣徽
平，绍泰二年，迁散骑常侍、严威将军、太子左卫率。寻
随周文育于南江拒萧勃𢘆为前军。文育又命铁虎
偏军于苦竹滩，袭勃前军欧阳𬱟。又随文育西征王
琳，于沌口败绩，铁虎与文育、侯安都并为琳所擒。琳
引见诸将，与之语，唯铁虎辞气不屈，故琳尽宥文育
之徒，独铁虎见害，时年四十九。高祖闻之，下诏曰：“天
地之宝，所贵曰生；形魄之徒，所重惟命。至如捐生立
节，效命酬恩，追远怀昔，信宜加等。散骑常侍、严威将
军、太子左卫率、潼州刺史、领信义太守、沌阳县开国
侯铁虎，器局沉厚，风力勇壮，北讨南征，竭忠尽力。推
锋江夏，致陷凶徒，神气弥雄，肆言无挠。岂直温序见
害，方其理须；庞德临危，犹能瞋目。忠贞如此，恻怆兼
深。可赠侍中、护军将军、青冀二州刺史，加封一千户，
并给鼓吹一部，侯如故。”天嘉五年，世祖又诏曰：“汉室
功臣，形写宫观，魏朝猛将，名配宗祧。功烈所以长存，
世代因之不朽。故侍中、护军、将军、青冀二州刺史、沌
阳县开国侯铁虎，诚节鲠亮，力用雄敢，王业初基，行
间累及，垂翅贼垒，正色寇庭，古之遗烈，有识同壮，殒
身不屈，虽隆荣等，营魂易远，言追嘉惜。宜仰陪壖寝恭颁飨奠。可配食高祖庙庭。”子瑜嗣。